NÁRODNÁ RADA SLOVENSKEJ REPUBLIKY

VIII. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

K číslu: 2143/2022

**1248a**

# I n f o r m á c i a

výborov Národnej rady Slovenskej republiky o výsledku prerokovania návrhu poslancov Národnej rady Slovenskej republiky Petra CMOREJA, Vladimíra LEDECKÉHO a Ondreja DOSTÁLA na vydanie zákona, ktorým sa mení a dopĺňa zákon Slovenskej národnej rady č. 138/1991 Zb. o majetku obcí v znení neskorších predpisov a ktorým sa dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov (tlač 1248) vo výboroch Národnej rady Slovenskej republiky v druhom čítaní

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**I.**

Národná rada Slovenskej republiky uznesením č. 1768 z 8. novembra 2022 pridelila návrh poslancov Národnej rady Slovenskej republiky Petra CMOREJA, Vladimíra LEDECKÉHO a Ondreja DOSTÁLA na vydanie zákona, ktorým sa mení a dopĺňa zákon Slovenskej národnej rady č. 138/1991 Zb. o majetku obcí v znení neskorších predpisov a ktorým sa dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov (tlač 1248) týmto výborom Národnej rady Slovenskej republiky:

* Výboru Národnej rady Slovenskej republiky pre financie a rozpočet,
* Ústavnoprávnemu výboru Národnej rady Slovenskej republiky,
* Výboru Národnej rady Slovenskej republiky pre verejnú správu a regionálny rozvoj.

Určila zároveň Výbor Národnej rady Slovenskej republiky pre financie a rozpočet ako gestorský výbor a lehotu na prerokovanie predmetného návrhu zákona v druhom čítaní vo výboroch.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona o rokovacom poriadku Národnej rady Slovenskej republiky).

**III.**

K predmetnému návrhu zákona zaujali výbory Národnej rady Slovenskej republiky tieto stanoviská:

1. Odporúčanie pre Národnú radu Slovenskej republiky návrh **schváliť s pozmeňujúcimi a doplňujúcimi návrhmi**

* **Ústavnoprávny výbor** Národnej rady Slovenskej republiky (uzn. č. 656 zo dňa 24. novembra 2022)
* **Výbor** Národnej rady Slovenskej republiky **pre verejnú správu a regionálny rozvoj** (uzn. č. 180 zo dňa 24. novembra 2022)

1. **Výbor** Národnej rady Slovenskej republiky **pre financie a rozpočet neprijal platné uznesenie**, nakoľko **návrh uznesenia nezískal podporu potrebnej nadpolovičnej väčšiny prítomných poslancov** § 52 ods. 4 zákona Národnej rady Slovenskej republiky č. 350/1996 Z. z. o  rokovacom poriadku Národnej rady Slovenskej republiky v znení neskorších predpisov.

**IV.**

Z uznesení výborov Národnej rady Slovenskej republiky uvedených pod bodom III. tejto správy vyplývajú pozmeňujúce a doplňujúce návrhy:

1. **K čl. I**

V čl. I sa vkladá nový bod 1, ktorý znie:

„1. V § 1 ods. 3 písm. a) sa slová „§ 9a ods. 11“ nahrádzajú slovami „§ 9a ods. 20“.“.

Nasledujúce body sa primerane prečíslujú.

Ide o legislatívno-technickú úpravu, súvisiacu s  vložením nových odsekov do § 9a (čl. I body 7, 9 a 14).

**Ústavnoprávny výbor** **NR SR**

**Výbor NR SR pre verejnú správu a regionálny rozvoj**

1. **K čl. I**

V čl. I bod 3 sa na konci pripája text: „Doterajšie odseky 5 až 7 sa označujú ako odseky 6 až 8.“

Ide o legislatívno-technickú úpravu, súvisiacu s vložením nového odseku 5.

**Ústavnoprávny výbor** **NR SR**

**Výbor NR SR pre verejnú správu a regionálny rozvoj**

1. **K čl. I**

V čl. I sa za bod 3 vkladá nový bod 4, ktorý znie:

„4. V § 6 ods. 8 sa slová „3 až 6“ nahrádzajú slovami „3 až 7“.

Nasledujúce body sa primerane prečíslujú.

Ide o legislatívno-technickú úpravu, súvisiacu s vložením nového odseku 5.

**Ústavnoprávny výbor** **NR SR**

**Výbor NR SR pre verejnú správu a regionálny rozvoj**

1. **K čl. I**

V čl. I bod 5 § 9a ods. 2 sa  za slová „„a prenajať““ vkladá čiarka a slová „slová „internetovej stránke obce, ak ju má obec zriadenú“ sa nahrádzajú slovami „webovom sídle obce, ak ho má obec zriadené““, v čl. I bode 7 § 9a ods. 4 a v bode 9 § 9a ods. 11 sa slová „internetovej stránke obce, ak ju má obec zriadenú“ nahrádzajú slovami „webovom sídle obce, ak ho má obec zriadené“ a v čl. I bode 12 § 9a ods. 15 písm. e) a bode 13 § 9a ods. 16 písm. d) sa slová „na svojej internetovej stránke, ak ju má obec zriadenú“ nahrádzajú slovami „na svojom webovom sídle, ak ho má obec zriadené“.

Nahrádza sa nepoužívaný pojem v celom texte zákona.

**Ústavnoprávny výbor** **NR SR**

**Výbor NR SR pre verejnú správu a regionálny rozvoj**

1. **K čl. I**

V čl. I bod 7 sa na konci pripája text: „Doterajšie odseky 4 až 12 sa označujú ako odseky 9 až 17.

Ide o legislatívno-technickú úpravu, súvisiacu s vložením nových odsekov 4 až 8.

**Ústavnoprávny výbor** **NR SR**

**Výbor NR SR pre verejnú správu a regionálny rozvoj**

1. **K čl. I**

V čl. I bod 9 sa na konci pripája text: „Doterajšie odseky 11 až 17 sa označujú ako odseky 13 až 19.“

Ide o legislatívno-technickú úpravu, súvisiacu s vložením nových odsekov 11 a 12.

**Ústavnoprávny výbor** **NR SR**

**Výbor NR SR pre verejnú správu a regionálny rozvoj**

1. **K čl. I**

V čl. I bod 11 znie:

„11. V § 9a ods. 15 sa slová „1 až 7“ nahrádzajú slovami „1 až 14.“.

Ide o legislatívno-technickú úpravu, ktorou sa precizuje navrhovaná zmena.

**Ústavnoprávny výbor** **NR SR**

**Výbor NR SR pre verejnú správu a regionálny rozvoj**

1. **K čl. I**

V čl. I bod 12 § 9a ods. 15 písm. e) text ustanovenia za slovami „zriadenú, pričom“ znie:

„**1.** tento zámer musí byť zverejnený počas celej tejto doby,

**2.** stanovenie všeobecnej hodnoty prevádzaného majetku určenej podľa osobitného predpisu22d) nesmie byť v deň schválenia prevodu obecným zastupiteľstvom staršie ako šesť mesiacov,

**3.** stanovenie všeobecnej hodnoty prevádzaného majetku podľa osobitného predpisu22d) nie je obec povinná zabezpečiť v prípade, ak hodnota prevádzaného majetku obce nepresiahne 5 000 eur; hodnotu majetku, pre potreby posúdenia určenia hodnoty prevádzaného majetku, určí obec preukázateľným porovnaním s obdobným majetkom obce alebo inou verejne dostupnou ponukou na predaj obdobnej veci,“.

Zároveň sa v čl. I bod 14 § 9a ods. 18 slová „bod 2“ nahrádzajú slovami „bod 3“.

Legislatívno-technická úprava textu bez obsahovej zmeny ustanovenia.

**Ústavnoprávny výbor** **NR SR**

1. **K čl. I**

V čl. I bod 13 § 9a ods. 16 písm. d) text ustanovenia za slovami „zriadenú, pričom“ znie:

„**1.** tento zámer musí byť zverejnený počas celej tejto doby,

**2.** stanovenie všeobecnej hodnoty nájomného určenej podľa osobitného predpisu22d) nesmie byť v deň schválenia nájmu obecným zastupiteľstvom staršie ako šesť mesiacov,

**3.** stanovenie všeobecnej hodnoty nájomného podľa osobitného predpisu22d) nie je obec povinná zabezpečiť v prípade, ak hodnota nájomného počas celej doby nájmu úhrnne nepresiahne 20 000 eur; hodnotu nájomného, pre potreby posúdenia určenia hodnoty nájomného, určí obec preukázateľným porovnaním s obdobným nájmom obce alebo inou verejne dostupnou ponukou na uzatvorenie nájmu obdobnej veci,“.

Zároveň sa v čl. I bod 14 § 9a ods. 17 úvodnej vete slová „bod 2“ nahrádzajú slovami „bod 3“ a v písm. k) sa slová „druhého bodu“ nahrádzajú slovami „tretieho bodu“.

Legislatívno-technická úprava textu bez obsahovej zmeny ustanovenia.

**Ústavnoprávny výbor** **NR SR**

1. **K čl. I**

V čl. I bod 14 sa na konci v poslednej vete slová „10 až 12“ nahrádzajú slovami „17 až 19“.

Ide o legislatívno-technickú úpravu, súvisiacu s vložením nových odsekov 17 a 18.

**Ústavnoprávny výbor** **NR SR**

**Výbor NR SR pre verejnú správu a regionálny rozvoj**

1. **K čl. I**

V čl. I sa na konci vkladá nový bod 17, ktorý znie:

„17. V § 9d ods. 1 sa slová „§ 9a ods. 9“ nahrádzajú slovami „§ 9a ods. 16“.“

Ide o legislatívno-technickú úpravu, súvisiacu s  vložením nových odsekov do § 9a (čl. I body 7 a 9).

**Ústavnoprávny výbor** **NR SR**

**Výbor NR SR pre verejnú správu a regionálny rozvoj**

1. **K čl. II**

V čl. II § 18ea sa slová „internetovej stránke obce, ak ju má obec zriadenú“ nahrádzajú slovami „webovom sídle obce, ak ho má obec zriadené“.

Nahrádza sa nepoužívaný pojem.

**Ústavnoprávny výbor** **NR SR**

**Výbor NR SR pre verejnú správu a regionálny rozvoj**

1. **K čl. III**

V čl. III sa slová „1. januára“ nahrádzajú slovami „1. februára“.

Vzhľadom na priebeh legislatívneho procesu, potreby dodržania ústavnej 15 dňovej lehoty pre prezidentku Slovenskej republiky na podpis zákona a primeranej lehoty na zverejnenie zákona v Zbierke zákonov Slovenskej republiky, ako aj zabezpečenia dostatočnej legisvakančnej lehoty pre adresátov právnej normy, sa primerane posúva navrhovaná účinnosť zákona.

**Ústavnoprávny výbor** **NR SR**

**Výbor NR SR pre verejnú správu a regionálny rozvoj**

**V.**

**Návrh spoločnej správy, vrátane stanoviska gestorského výboru prerokoval Výbor Národnej rady Slovenskej republiky pre financie a rozpočet na 113. schôdzi dňa 29. novembra 2022.**

**Stanovisko gestorského výboru, ani návrh spoločnej správy** Výboru Národnej rady Slovenskej republiky pre financie a rozpočet, **neboli schválené**, keďže návrh stanoviska gestorského výboru (**odporúča Národnej rade Slovenskej republiky predmetný návrh zákona schváliť s pozmeňujúcimi a doplňujúcimi návrhmi**) **nezískal súhlas potrebnej väčšiny členov** Výboru Národnej rady Slovenskej republiky pre financie a rozpočet.

Predseda Výboru Národnej rady Slovenskej republiky pre financie a rozpočet zároveň určil za spravodajcu výboru poslanca Národnej rady Slovenskej republiky **Tomáša Lehotského**, aby na schôdzi Národnej rady Slovenskej republiky informoval o výsledku rokovania výboru.

Bratislava 29. novembra 2022

**Marián Viskupič, v.r.**

**predseda**

**Výboru NR SR pre financie a rozpočet**